कोटला की आखिरी 'जंग' जीतना चाहेंगे डेयर डेविल्स  
डेयर डेविल्स को शनिवार को कोटला में अपना आखिरी लीग मैच खेलना है। उसके सामने होगी पुणे वॉरियर्स, जिसकी हालत भी डेयर डेविल्स जैसी ही है।
दिल्ली डेयर डेविल्स ने 10 अप्रैल को जब फिरोज शाह कोटला मैदान पर मुम्बई इंडियंस के खिलाफ इंडियन प्रीमियर लीग (आईपीएल) के चौथे संस्करण का अपना सफर शुरू किया था, तब किसी को नहीं पता था कि यह टीम अपने आखिरी लीग मुकाबले तक जाते-जाते 10 टीमों की तालिका में फिसड्डी साबित होगी।   अपने पहले ही मैच में डेयर डेविल्स को मुम्बई इंडियंस के हाथों आठ विकेट से करारी हार झेलनी पड़ी थी। इसके बाद उसकी हार का सिलसिला कुछ यूं शुरू हुआ कि अगले 12 मैचों में उसे आठ बार शिकस्त खानी पड़ी। चार बार मिली जीत ने उसे कुछ दिलासा दिया लेकिन आठ अंक तालिका में सम्मानजनक स्थिति पाने के लिए पर्याप्त नहीं थे।  अब डेयर डेविल्स को शनिवार को कोटला में अपना आखिरी लीग मैच खेलना है। उसके सामने होगी पुणे वॉरियर्स टीम, जिसकी हालत भी डेयर डेविल्स जैसी ही है। फर्क बस इतना है कि पुणे वॉरियर्स ने जीत के साथ आईपीएल में कदम रखा था लेकिन उसके बाद उसके प्रदर्शन का ग्राफ लगातार गिरता रहा।  कप्तान वीरेंद्र सहवाग के चोटिल होने और टीम से बाहर होने के कारण जाहिर तौर पर डेयर डेविल्स के प्रशंसकों के लिए आखिरी लीग मैच को लेकर उत्साह नहीं रह गया होगा लेकिन आईपीएल-4 में अपना आखिरी मैच खेलने जा रहे भारतीय टीम के पूर्व कप्तान सौरव गांगुली को देखने के लिए दर्शक कोटला का रुख कर सकते हैं।  अंकों, जीत और हार के लिहाज से डेयर डेविल्स और पुणे वॉरियर्स का पलड़ा बराबर है लेकिन पिछले तीन मुकाबलों पर नजर डालने से पता चलता है कि पुणे ने तीन में से एक मैच में जीत हासिल की है लेकिन डेयर डेविल्स को तीनों मुकाबलों में हार का सामना करना पड़ा है।  वैसे 17 अप्रैल को मुम्बई के डॉक्टर डी.वाई. पाटिल स्पोर्ट्स काम्पलेक्स में खेले गए पहले मुकाबले में डेयर डेविल्स ने पुणे वॉरियर्स को हरा का स्वाद चखाया था लेकिन सहवाग की गैरमौजूदगी में उसके लिए दोबारा ऐसा कर पाना सम्भव नहीं दिख रहा है।  उस मैच में पुणे वॉरियर्स ने पहले बल्लेबाजी करते हुए 187 रन बनाए थे लेकिन इसके बावजूद डेयर डेविल्स ने डेविड वार्नर (46) और सहवाग (37) के बीच पहले विकेट के लिए हुए 75 रनों की साझेदारी की बदौलत जीत हासिल की थी।  मुम्बई और राजस्थान रॉयल्स के खिलाफ लगातार दो मुकाबले हारने के बाद डेयर डेविल्स ने पुणे वॉरियर्स को हराकर आईपीएल-4 में पहली जीत दर्ज की थी। वह जीत निश्चित तौर पर खास थी लेकिन उसके बाद डेयर डेविल्स का प्रदर्शन इतना खराब रहा कि तीन बार सेमीफाइनल खेल चुकी यह टीम तालिका में सबसे नीचे पहुंच चुकी है।  पुणे वॉरियर्स और डेयर डेविल्स के लिए आईपीएल-4 मे अब कुछ नहीं बचा है। प्ले-ऑफ के लिए इन दो टीमों के खिलाड़ी दर्शक बनकर रह गए हैं। ऐसे में खुद दर्शक बने ये खिलाड़ी शनिवार को जब आईपीएल-4 में आखिरी बार दर्शकों के सामने खेलने उतरेंगे, तो उनसे बिना दबाव में खेलते हुए मनोरंजक क्रिकेट की उम्मीद की जा सकती है।